IS:n vegekinkkujen makutestin voittajaa Santun juhlaseitania on myyty parissa kuukaudessa niin paljon, ettei sitä ole riittänyt kaikille halukkaille.

Joulun aatonaattona Santtu Sainiolla ei omien sanojensa mukaan ole ”enää kiire”.

Päivää ennen joulua Santun Seitan -yrityksen toimitusjohtajalla on enää yksi työtehtävä tekemättä. Kauppias Redin kauppakeskuksesta on juuri tulossa hakemaan Santtu Sainion kotoa Lohjalta aivan viimeisiä jäljelle jääneitä Santun juhlaseitan -kasviskinkkupaketteja asiakkaille.

Joulutauko tulee tarpeeseen, sillä pienessä, 3–4 työntekijän Santun Seitan -yrityksessä ei loppuvuonna ole juuri lepopäiviä pidetty.

– Me ollaan pari kuukautta tehty pitkää päivää tuotantopajalla Tammisaaressa, Sainio kertoo.

Jo ennestään tiukka tuotantotahti sai uudet mittasuhteet, kun IS julkaisi viime viikolla vegekinkkujen makutestin. Santun juhlaseitan voitti makutestin ylivoimaisesti ja sai täydet 5 pistettä.

– Siinä oli muutenkin hyvä pöhinä päällä ja juhlaseitan oli saanut netissä paljon kehuja. Viime viikon alussa olimme pajalla silmät ristissä vääntämässä seitania ja sitten paukahti se IS:n makutesti ja siitä se homma räjähti vielä käsiin, Sainio kertoo.

Makutestin voittoa piti tietysti juhlistaa.

– Juhlat käynnistyivät pajalla samantien. Haettiin vähän konjakkia Tammisaaren Alkosta ja pidettiin vähän normaalia pidempi ruokatauko. Lehtijuttu oli meille todella iso juttu, olimme kuitenkin testin ylivoimaisesti pienin toimija.

Santun juhlaseitanissa on makeahko sinappikuorrute. Pääraaka-aine on vehnäproteiini. ”Se on saanut paljon kehuja mehevästä rakenteesta. Porukka on kiitellyt myös sitä, että se on hyvää myös kylmänä”, kertoo Santun Seitan -yrityksen toimitusjohtaja Santtu Sainio.­

Makutestissä Santun juhlaseitan sai raadilta ylistävät arvostelut. Raati piti makua yllättävän lihamaisena. Makutestin jälkeen tilauksia alkoi sadella tiuhaan tahtiin.

– Kyllä sen huomasi, kun alkoi puhelin piristä. Kysyntä on ollut kovaa ja ihmiset ovat kovasti ihastuneita tuotteeseen. Olemme tehneet pajassa, mitä olemme suinkin ehtineet.

Tuotteita on myyty vajaassa parissa kuukaudessa muutama tuhat.

– Meidän aiempaan mittakaavan verrattuna se on iso määrä, varsinkin kun kysyntä tuli näin lyhyessä ajassa. Saimme tuotteen myyntikuntoon aika täpärästi, kun laitoin ennakkotilaustiedot kauppiaille vasta marraskuussa.

Sen verran kovaa kysyntä on ollut, ettei tuotetta ole riittänyt kaikille halukkaille.

– Emme ole pystyneet kaikkia tilauksia toimittamaan, koska sieltä tuli viime metreillä niin paljon tilauksia, että meillä ei ollut enää mitään mahdollisuuksia tehdä niitä. Tuossa mentiin jo kädestä suuhun tuotannon kanssa. Ensi vuonna pystyy sitten ennakoida tilannetta paremmin.

Santun juhlaseitania on tilattu ympäri Suomea aina Sodankylää myöten. Juhlaseitania on myyty sekä K-ryhmän että S-ryhmän kaupoissa sekä muun muassa vegemessuilla.

Yrityksen tuotantopaja valmistui Tammisaareen tammikuussa. Siellä tuote valmistetaan käsityönä raaka-aineista valmiiseen pakettiin asti.

Ennen tuotantopajan valmistumista Santtu Sainio myi juhlaseitania kotoaan käsin.

– Se on ollut minulla kotimyynnissä kahtena edellisenä jouluna ja on jo silloin saanut paljon kehuja. Juhlaseitania oli tarkoitus saada jo viime jouluksi, mutta tuotantopajan valmistuminen otti aikansa ja saimme sitä sitten täksi jouluksi.

Sainion mukaan juhlaseitanin suosiota saattaa selittää se, että hän kehitteli tuotetta ensin kotona perheen makuun sopivaksi.

– Salaisuus saattaa piillä ainakin osaksi siinä, että tuotetta ei ole kehitelty alunperin kaupallisessa mielessä, ”pakollisena kiintiövaihtoehtona lihalle”, vaan enemmänkin sillä periaatteella, että mitä itse haluan syödä ja tarjota perheelleni ja ystävilleni juhlapöydässä. Sitten kun tuote maistuu omaan suuhun hyvälle, sitä on mukava lähteä tarjoamaan myös muille.

Santun Seitan -yrityksen toimitusjohtaja Santtu Sainio on itseoppinut kokki. Yritystoiminnan lisäksi hän työskentelee osa-aikaisesti sosiaalialalla ammatillisena tukihenkilönä.­

Kaikki alkoi 20 vuotta sitten, kun Santtu innostui itse kasvisruoasta. Ensin Santtu kokkaili perheelleen kasvisruokaa, sitten harrastuksesta tuli hiljalleen päätoiminen työ.

– Mä olen ollut aina kova koheltamaan asioita, joista innostun. Olin jostain lukenut, että Euroopassa tehdään seitanista kebabia ja tuli mieleen, että se olisi varmaan tosi hyvää. Se johti sitten siihen, että myin vegekebab-tuotetta kotimyyntinä ihmisille. Ihmiset tulivat Turusta ja Helsingistä asti hakemaan minulta vegekebabia. Sitten alkoi kutkuttaa ajatus, että voisiko tästä kehitellä jotain suurempaa juttua.

Vuoden 2018 Santtu ryhtyi tuumasta toimeen ja perusti Santun Seitan -yrityksen.

– Aloitin yritystoiminnan nuoruudenystäväni pitopalveluyrityksen keittiössä Lohjalla. Saimme sitten vegekebabin aika nopeasti kauppojen hyllyille ja myös muutamassa ravintolassa. Vegekebab oli ensimmäinen tuotteemme ja sen varassa olemme tähän asti menneet.

– En olisi välttämättä uskonut, että päästään tähän pisteeseen. Toisaalta, kun jotain kovalla innolla puuhaa, se usein poikii jotain hyvää. En välttämättä olisi kuitenkaan arvannut, että ollaan tässä pisteessä, että kauppiaat tulevat hakemaan minulta kotoa juhlaseitania aatonaattona, Sainio naurahtaa.

Sainio on todistanut vegebuumin nousua viime vuosien aikana.

– Kyllä viiden vuoden sisällä on tapahtunut tosi iso muutos, vaikka ei se ehkä valtavirtaa vielä ole. Vielä 20 vuotta sitten vegetuotteita joutui metsästämään, että sai tehtyä hyvää kasvisruokaa. Nyt Suomen suurimmat lihatalot tekevät vegejoulupaisteja, niin onhan siinä tapahtunut hirmuinen murros. Selvästi kiinnostusta on. On ollut tosi hienoa seurata tätä muutosta.

Parin kuukauden tiukan työrutistuksen jälkeen Sainion perheellä on edessä ansaittu joulutauko. Kaksilapsisen perheen joulupöydässä on muiden kasvisherkkujen lisäksi mitäs muutakaan kuin Santun juhlaseitania.

– Vietämme joulua perheen kanssa Lohjalla. Käymme vanhempien ja isovanhempien luona aattona. Aion lepäillä ja ottaa rauhallisesti, Sainio sanoo tyytyväisenä.